Ancheta polițiștilor rutieri privind accidentul produs vineri noapte sub pasarela de la Burdujeni are de stabilit cine s-a aflat la volanul autoturismului Audi cu volan pe dreapta care a intrat pe contrasens. Asta pentru că în mașină s-au aflat doi tineri, ambii băuți, care au dat declarații contradictorii privind cine se afla la volan.
Dacă unul dintre suspecți a fost găsit la fața locului și a suflat în etilotest, al doilea avea leziuni și a ajuns la Spitalul Județean, unde a refuzat recoltarea de probe biologice, susținând că el nu se afla la volan și nu are de ce să îi fie testată alcoolemia.
În jurul orei 22.20, un autoturism Audi cu numere de Marea Britanie, condus pe sensul dinspre Gara Burdujeni, a fost scăpat de sub control și a pătruns pe sens opus cîn imedata apropiere a pasarelei, unde a intrat în coliziune violentă cu o autoutilitară Ford, condusă regulamentar de o femeie în vârstă de 36 de ani.
Echipajele medicale trimise de urgență la fața locului au preluat-o și dus-o la spital pe femeia în vârstă de 36 de ani care conducea regulamentar și pe un tânăr de 36 de ani, din Audi.
Medicii au consemnat în cazul acestuia din urmă contuzii prin accident rutier, traumatism bazin, dar și tulburări de comportament și etilism acut. Al doilea tânăr din Audi, rămas la fața locului, avea concentrația de 1,15 miligrame per litru alcool pur în aerul expirat, a rezultat în urma testării pe loc. Acestuia din urmă i s-au recoltat și probe biologice, la spital.
Cei doi tineri nu au cooperat cu lucrătorii de poliție și erau confuzi, prin urmare polițiștii au deschis un dosar penal de vătămare corporală în cadrul căruia vor continua cercetările.
În mașina în care se deplasa regulamentar se aflau femeia de 36 de nai și soțul ei. Cel din urmă a scăpat fără leziuni în timp ce femeia a fost diagnosticată preliminar cu mai multe contuzii, la nivel de torace și coloană cervicală, fiind în stare stabilă.
Polițiștii au mai constat că autoturismul Audi TT cu volan pe dreapta nu are ITP și nici RCA, prin urmare a fost imobilizat de către polițiști.